Pellegrini, Peter, predseda NR SR (2015-09-16):
Ďakujem pekne. Ešte predtým, ako pristúpime k hlasovaniam o jednotlivých návrhoch, vás chcem teda poprosiť o minútu ticha. (Minúta ticha.) Ďakujem pekne. Ešte predtým, poprosím, je tu jeden mobilný telefón, ktorý bol nájdený na streche vozidla Škoda Octavia Combi s ŠPZ Komárno 462 EB. Treba poďakovať pánu poslancovi Pavlisovi, ktorý ho našiel a priniesol sem do rokovacej sály. (Smiech v sále, podanie telefónu jednému z poslancov, reakcie z pléna.) Takže ideme na hlasovanie o jednotlivých návrhoch, ktoré boli predložené. Ako prvý návrh podal pán poslanec Kollár, ktorý žiada zaradiť na rokovanie Národnej rady prerokovanie správy NKÚ o výsledkoch kontroly v Slovenských elektrárňach. Tu len chcem upozorniť, že samotná správa bola doručená a bola postúpená výboru pre financie, je vo vyhradenom režime. Podľa mojich informácií ešte výbor, resp. poslanci finančného výboru sa so správou neoboznámili, výbor o nej ešte nerokoval. Takže to len dávam ako informáciu pre všetkých vás a je vo vyhradenom utajenom režime. Takže poprosím, nech sa páči, hlasujte, kto je za, aby sa zaradil ako bod tohto rokovania pléna, nie výboru, ale pléna, prerokovanie správy NKÚ v Slovenských elektrárňach. (Hlasovanie.) Prítomných 137 poslancov, za hlasovalo 58, proti bolo 50, zdržalo sa 28, nehlasoval 1. Tento návrh sme neschválili. Ďalší návrh dal pán poslanec Huba, ktorý navrhol, aby Národná rada zaradila do svojho programu osobitný bod venovaný hodnotám, na ktorých nám záleží a ktoré chceme chrániť. Nech sa páči. (Hlasovanie.) Prítomných 135 poslancov, za hlasovalo 19, proti bolo 11, zdržalo sa 97, nehlasovalo 8. Tento návrh sme neschválili. Pán poslanec Mikloško navrhol zaradiť do programu bod správa o stave rodovej rovnosti v roku 2014, ktorá bola prejednaná iba vo výbore pre ľudské práva 10. 9. Nech sa páči, prezentujme sa a hlasujme. (Hlasovanie.) Prítomných 138 poslancov, za hlasovalo 40, proti boli 7, zdržalo sa 87 poslancov, nehlasovali 4. Návrh sme neschválili. Pán poslanec Mičovský navrhuje, aby Národná rada Slovenskej republiky zaviazala vládu Slovenskej republiky rozšíriť program predsedníckeho tria aj o problematiku riešenia migračnej krízy. Prosím, prezentujme sa a hlasujme. (Hlasovanie.) Prítomných 137 poslancov, za hlasovalo 47, proti boli 8, zdržalo sa 73 poslancov, nehlasovalo 9 poslancov. Tento návrh sme neschválili. Pán poslanec Hlina navrhoval, aby sme zaradili do programu správu ministerstva vnútra o tom, aké opatrenia ministerstvo prijalo pri ochrane občanov pred konaním nebankových subjektov, resp. pred úžerníckym konaním týchto nebankových subjektov. Prezentujme sa a hlasujme. (Hlasovanie.) Prítomných 137 poslancov, za bolo 59, proti bolo 16, zdržalo sa 62. Návrh sme neschválili. Pán poslanec Simon požiadal, aby podpredseda vlády pre investície Vážny predložil do Národnej rady správu o čerpaní a samotných korekciách pri čerpaní štrukturálnych fondov z programového obdobia 2007 – 2013. Prezentujme sa a hlasujme. (Hlasovanie.) Prítomných 139 poslancov, za hlasovalo 59, proti boli 3, zdržalo sa 77. Návrh sme neschválili. Pán poslanec Gál navrhol vypustiť z rokovania 54. schôdze bod 108, to je novela zákona o ochrane verejného záujmu, nezlučiteľnosť funkcií. Prezentujme sa a hlasujme. (Hlasovanie.) Prítomných 138 poslancov, za hlasovalo 52, proti bolo 56, zdržalo sa 26, nehlasovali 4. Tento návrh sme neschválili. Pán poslanec Kadúc mal dva návrhy a jeden je, aby, resp. nám oznámil, že berie späť bod 145, tlač 1673. Je to tak správne? Ďakujem. Tak konštatujem, že tento bod bude vypustený pri záverečnom hlasovaní o programe ako o celku. A zároveň požiadal, aby bola do Národnej rady predložená správa o plnení hodnotenia programového vyhlásenia vlády. Prezentujme sa a hlasujme. (Hlasovanie.) Prítomných 138 poslancov, za hlasovalo 45, proti bolo 54, zdržalo sa 37, nehlasovali 2. Tento návrh sme neschválili. Hlasovali sme o všetkých návrhoch na zmenu alebo doplnenie programu. Ešte, pán poslanec Hraško, máte nejaký návrh? Nech sa páči.